


Z A P I S N I K
14.  sjednice Vijeća Gradske četvrti Donja Dubrava,
održane 25. kolovoza 2022.
u dvorani „AB“ Područnog ureda gradske uprave Dubrava, Dubrava 49,
s početkom u 16,00 sati

Nazočni članovi Vijeća: Trpimir Majcan, Alin Kavur, Petar Atanasoski, Antun Bošnjaković, Igor Božić, Mira Božić, Mladen Cetinja, Ivan Forgač, Adriano Friganović, Nikola Horvatić, Tomislav Ivanek, Ankica Penava Pejčinović, Hrvoje Tomić i Ivan Totić.
Nenazočan član Vijeća: Darijen Belec
Nazočni članovi VMO: Marko Stipić – predsjednik VMO „Ivan Mažuranić“ i Elizabeta Gegić – članica VMO Novi Retkovec
Nazočni djelatnici Službe za MS, civilnu zaštitu i sigurnost: 
Marija Nakić – voditeljica Područnog odsjeka Donja Dubrava i 
Snježana Pehar – stručni referent za rad tijela mjesne samouprave. 

Predsjedava Trpimir Majcan, predsjednik Vijeća Gradske četvrti Donja Dubrava.
Prije početka sjednice članovima Vijeća podijeljen je prijedlog dopune dnevnog reda s prilozima.
Predsjednik pozdravlja sve prisutne i utvrđuje da je sjednici nazočno 14 članova Vijeća te ono može pravovaljano odlučivati. Otvara 14. sjednicu Vijeća Gradske četvrti Donja Dubrava. 
Pita članove Vijeća imaju li primjedbi na zapisnik 13. sjednice. Budući da primjedbi nije bilo, nakon provedenog glasovanja utvrđuje da je zapisnik jednoglasno prihvaćen.
Predlaže da se iz prijedloga dnevnog reda izostavi točka 1. „Održavanje javno prometnih površina i odvoz svih vrsta komunalnog otpada“ budući da su radi te točke na sjednicu pozvani voditelj Čistoće, dogradonačelnik i predsjednik Uprave Zagrebačkog holdinga, a nitko se nije odazvao. Voditelj Čistoće je odgovorio mu je da ga ovlašćuje da zastupa Čistoću iako mu je sutra zadnji radni dan tamo, a dogradonačelnik L. Korlaet se ispričao zbog nemogućnosti dolaska. 
Budući da su došle nove cijene Zagrebačkih cesta predlaže da točka 1. bude: „ Prijedlog zaključka o izmjeni Plana komunalnih akcija Gradske četvrti Donja Dubrava u 2022.“. Zatim predlaže dopunu točkom 4. „Prijedlog zaključka o prijedlogu lokacija za uređivanje parkinga za bicikle postavljanjem klamerica“ predlagatelja Zagreb je naš, te dopunu točke 5. „Postupanje po zaključcima vijeća mjesnih odbora“ podtočkama od c) do g).
Kako drugih prijedloga nije bilo, daje na glasovanje prijedlog dopune dnevnog reda te nakon provedenog glasovanja utvrđuje da su dopune prihvaćene sa 12 glasova „za“ i 2 glasa „protiv“. Potom daje na glasovanje prijedlog dnevnog reda s prihvaćenim dopunama i nakon provedenog glasovanja utvrđuje da je, također sa 12 glasova „za“ i 2 glasa „protiv“, usvojen


D N E V N I   R E D:

1. Prijedlog zaključka o izmjeni Plana komunalnih aktivnosti Gradske četvrti Donja Dubrava u 2022.
- predlagatelj: predsjednik Vijeća
2. Prijedlozi za Nacrt izmjena i dopuna Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska – donošenje zaključka
- predlagatelj: predsjednik Vijeća
3. Prijedlog zaključka o davanju mišljenja o zahtjevu za postavljanje luna parka na površinu u vlasništvu, u Aleji javora – Sitnice, na k.č.br. 8198/1 k.o. Dubrava, u vremenu od 10. rujna 2022. do 13. studenoga 2022.
- predlagatelj: predsjednik Vijeća
4. Prijedlog zaključka o prijedlogu lokacija za uređivanje parkinga za bicikle postavljanjem klamerica
- predlagatelj: Zagreb je naš
5. Postupanje po zaključcima vijeća mjesnih odbora:
a) Prijedlog zaključka o prijedlogu popravka dječjih sprava u parku Sitnice
- predlagatelj: predsjednik Vijeća
b) Prijedlog zaključka o prijedlogu popravka dječjih sprava u parku u Aleji lipa, između Ulice jasmina i Ulice trešanja
- predlagatelj: predsjednik Vijeća
c) Prijedlog zaključka o prijedlogu obilježavanja pješačkih prijelaza na raskrižju Aleja lipa i Ulica jasmina te Aleja lipa i Ulica trešanja
- predlagatelj: predsjednik Vijeća
d) Prijedlog zaključka o prijedlogu postave dvije kante za odlaganje psećeg izmeta u prostoru za šetanje pasa uz Ulicu kneza Branimira
- predlagatelj: predsjednik Vijeća
e) Prijedlog zaključka o prijedlogu zamjene i popravka dotrajalih drvenih dijelova i bojanja dječjih sprava u parku u Ulici borova
- predlagatelj: predsjednik Vijeća
f) Prijedlog zaključka o prijedlogu zamjene i popravka dotrajalih drvenih dijelova i bojanja dječjih sprava u parku u Ulici badema 2a
- predlagatelj: predsjednik Vijeća
g) Prijedlog zaključka o zahtjevu za uspostavom tramvajskog stajališta u ulici Dubrava (nasuprot okretišta Dubec), na autobusnom stajalištu linije 269
6. Pitanja i prijedlozi 


Ad 1 - Prijedlog zaključka o izmjeni Plana komunalnih aktivnosti Gradske četvrti Donja Dubrava u 2022.
Predsjednik predlaže izmjenu PKA jer su danas zaprimljene izmjene vezane uz troškovnike Zagrebačkih cesta. Plan se mora smanjiti za cca 800.000 kn. Predlaže da se iz Plana izostavi Ulica jela jer je upitno hoće li se stići odraditi i postavljanje stupića na istočnom dijelu Vukovarske. Izvješćuje članove Vijeća da su uređene Maslinska, Čateška Porozinska Daje stanku od 5 min. 
Sjednica se nastavlja u 16,12 sati.
Predsjednik napominje da su uređene Maslinska, Čateška, Porozinska i Rakitnica, a trenutno se uređuje Krupski put. Ističe kako su iz Zrinjevca i Čistoće također najavili povećanje cijena.
Bez rasprave, nakon provedenog glasovanja, Vijeće uz 12 glasova „za“ i 2 „suzdržana“ glasa usvojen
ZAKLJUČAK
o izmjeni Plana komunalnih aktivnosti
Gradske četvrti Donja Dubrava u 2022.
(Tekst Zaključka priložen je ovom zapisniku i njegov je sastavni dio)



Ad 2 - Prijedlozi za Nacrt izmjena i dopuna Odluke o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska – donošenje zaključka
Predsjednik pojašnjava da je u pripremi Nacrt izmjena i dopuna Odluke iz 2020. u kojoj su navedene lokacije za područje svih gradskih četvrti. Eventualne prijedloge novih lokacija ili izostavljanje postojećih potrebno je dostaviti nadležnom Gradskom uredu do 5. rujna, a naknadno će, ponovno na mišljenje vijeća gradskih četvrti, doći konačni tekst Nacrta s novim prijedlozima i izmjenama koje su dala vijeća. Budući da prijedloga nije bilo, predsjednik predlaže da se donese zaključak da Vijeće smatra potrebnim zadržati dosadašnje lokacije na području Donje Dubrave, odnosno nema novih izmjena i dopuna.
Bez rasprave, Vijeće uz 12 glasova „za“ i 2 „suzdržana“ glasa donosi

Z A K L J U Č A K
o prijedlozima u postupku pripreme izmjena i dopuna Odluke
o mjestima za trgovinu na malo izvan prodavaonica i tržnica na malo i mjestima za
ugostiteljsku djelatnost izvan tržnica koje se obavljaju u kioscima i vanjskom izgledu kioska

1. Vijeće Gradske četvrti Donja Dubrava razmotrilo je Odluku o mjestima za trgovinu na malo izvan prodavaonica i tržnica na malo i mjestima za ugostiteljsku djelatnost izvan tržnica koje se obavljaju u kioscima i vanjskom izgledu kioska donesenu na 36. sjednici Gradske skupštine, 10. rujna 2020. godine. 
1. Vijeće nema novih prijedloga i dopuna u tijeku priprema za Nacrt izmjena i dopune Odluke pod točkom 1. ovog zaključka te smatra da je dosadašnje lokacije na području Gradske četvrti Donja Dubrava potrebno zadržati.
1. Ovaj će zaključak biti upućen Gradskom uredu za obnovu, izgradnju, prostorno uređenje, graditeljstvo, komunalne poslove i promet na daljnje postupanje.


Ad 3 - Prijedlog zaključka o davanju mišljenja o zahtjevu za postavljanje luna parka na površinu u vlasništvu, u Aleji javora – Sitnice, na k.č.br. 8198/1 k.o. Dubrava, u vremenu od 10. rujna 2022. do 13. studenoga 2022.
Predsjednik napominje da dugi niz godina podnositelj zahtjeva povremeno koristi predmetnu površinu za svoj luna park i do sada nije bilo problema. Predlaže da se donese pozitivno mišljenje kako bi mu nadležni Gradski ured odobrio rad. 
U raspravi sudjeluju A. Bošnjaković i predsjednik.
Nakon provedenog glasovanja, predsjednik utvrđuje da je uz 12 glasova „za“ i 2 glasa „protiv“
donesen

   Z A K L J U Č A K
      o davanju mišljenja o zahtjevu za postavljanje luna parka na površinu u vlasništvu, u Aleji javora – Sitnice, na k.č.br. 8198/1 k.o. Dubrava, u vremenu 
od 10. rujna 2022. do 13. studenoga 2022.

1. Vijeće, temeljem mišljenja Vijeća Mjesnog odbora Novi Retkovec, smatra da se može udovoljiti zahtjevu Sandre Riter iz Zagreba, Bašćanske ploče br. 16, za postavljanje luna parka na površinu u vlasništvu Grada, u Aleji javora – Sitnice, na k.č.br. 8198/1 k.o. Dubrava, površine 350m², u razdoblju od 10. rujna 2022. do 13. studenoga 2022. godine. 
1. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet, Odsjeku za komunalne poslove.

Ad 4 - Prijedlog zaključka o prijedlogu lokacija za uređivanje parkinga za bicikle postavljanjem klamerica
Predsjednik daje riječ A. Penava Pejčinović da pojasni prijedlog.
A. Penava Pejčinović napominje da Gradski ured trenutno raspolaže sa 500 klamerica na lageru i namjera ih je postaviti po čitavom gradu. Za Donju Dubravu predložili su nekoliko lokacije. Visina tih klamerica je oko 1 m i mogu se zavezati dva bicikla, a takvih ima kod Narodnog sveučilišta Dubrava. Ne radi se o klasičnim spiralnim stalcima za bicikle koji su prilično nepraktični. 
M. Božić smatra da bi mjesne odbore trebalo prethodno pitati gdje imaju potrebu za postavljanjem što je podržalo nekoliko vijećnika.
U raspravi sudjeluju H. Tomić, A. Kavur, M. Božić, N. Horvatić i predsjednik.
Predsjednik daje stanku od 5 min. Sjednica se nastavlja u 16,25 sati.
Predsjednik daje na glasovanje Prijedlog zaključka kojim su predložene lokacije za postavljanje klamerica za bicikle. 
Nakon provedenog glasovanja utvrđuje da uz 5 glasova „za“, 7 „protiv“ i 2 „suzdržana“ glasa zaključak nije donesen.
Potom daje na glasovanje prijedlog da se o potrebi, lokacijama i broju klamerica za uređivanje parkinga za bicikle prethodno očituju mjesni odbori. Predsjednik utvrđuje da je sa 9 glasova „za“ i 5 glasova „protiv“ donesen

Z A K L J U Č A K 
o davanju mišljenja o prijedlogu uređivanja 
parkinga za bicikle postavljanjem klamerica

1. Razmotren je prijedlog stranke „Zagreb je naš“ za uređivanje parkinga za bicikle postavljanjem klamerica iz gradske zalihe od 500 komada te prijedlog lokacija za postavu istih.
1. Vijeće predlaže da prethodno Vijeća mjesnih odbora iskažu svoje potrebe te daju prijedloge lokacija za postavljanje klamerica za bicikle i broj potrebnih za svaku lokaciju.
1. Ovaj Zaključak dostavlja se Vijećima mjesnih odbora Gradske četvrti Donja Dubrava na daljnje postupanje.


Ad 5 - Postupanje po zaključcima vijeća mjesnih odbora:
a) Prijedlog zaključka o prijedlogu popravka dječjih sprava u parku Sitnice
Predsjednik napominje da je Vijeće Mjesnog odbora Novi Retkovec dalo prijedlog popravka dječjih sprava u parku Sitnice. Otvara raspravu.
Bez rasprave Vijeće jednoglasno donosi

Z A K L J U Č A K 
o prijedlogu popravka dječjih sprava 
u parku Sitnice 

1. Vijeće, temeljem Zaključka Vijeća Mjesnog odbora Novi Retkovec, predlaže popravak dječjih sprava (penjalica, njihaljki, tobogana i dr.) u parku Sitnice.
2. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.


b) Prijedlog zaključka o prijedlogu popravka dječjih sprava u parku u Aleji lipa, između Ulice jasmina i Ulice trešanja
Predsjednik napominje da je Vijeće Mjesnog odbora Novi Retkovec također dalo prijedlog da se izvrši popravak dječjih sprava u parku u Aleji lipa, između Ulice jasmina i Ulice trešanja. Otvara raspravu. Bez rasprave Vijeće jednoglasno donosi

Z A K L J U Č A K 
o prijedlogu popravka dječjih sprava 
u parku u Aleji lipa, između Ulice jasmina i Ulice trešanja

1. Vijeće, temeljem Zaključka Vijeća Mjesnog odbora Novi Retkovec, predlaže popravak dječjih sprava (penjalica, njihaljki, tobogana) i antistresne podloge u parku u Aleji lipa, između ulice jasmina i Ulice trešanja.
2. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.


c) Prijedlog zaključka o prijedlogu obilježavanja pješačkih prijelaza na raskrižju Aleja lipa i Ulica jasmina te Aleja lipa i Ulica trešanja
Predsjednik otvara raspravu o prijedlogu Vijeća Mjesnog odbora Novi Retkovec.
H. Tomić utvrđuje da bi pješački prijelaz kod Ulice jasmina, od parka preko Aleje lipa išao na drugu stranu na kojoj nema nogostupa, odnosno u ogradu privatne kuće. Kod Ulice trešanja bi imao smisla. Smatra da se na taj način ugrožava sigurnost djece. Napominje da nije predložena skica pješačkih prijelaza.
A. Penava Pejčinović ističe da su na spoju Legradske i Vukovarske još prije nekoliko godina obilježeni pješački prijelazi koji također idu iz živice u ogradu.
I. Totić predlaže da ponovno VMO razmotri svoj prijedlog.
D. Gegić, članica VMO Novi Retkovec ističe da je VMO dao ovaj prijedlog radi sigurnosti djece koja dolaze u obližnji park, slaže se da nije priložena skica, ali je navedeno kod kojih raskrižja se predlaže obilježavanje. Ne vidi razlog odugovlačenja.
A. Penava Pejčinović ističe da rasprava ide na to da se ponovno vrati Vijeću Mjesnog odbora koje će opet reći isto. Odluku o obilježavanju pješačkih prijelaza ionako donosi nadležni Gradski ured koji će utvrditi je li to moguće tamo napraviti.
U daljnjoj raspravi sudjeluju A. Kavur, A. Bošnjaković, H. Tomić, P. Atanasoski i predsjednik.
Predsjednik daje na glasovanje prijedlog da Vijeće Mjesnog odbora ponovno razmotri svoju inicijativu i Vijeću Gradske četvrti dostavi skicu prijedloga koji bi bio najbolji za sigurnost djece i prometa.
Nakon provedenog glasovanja utvrđuje da je sa 9 glasova „za“ i 5 glasova „protiv“ donesen

Z A K L J U Č A K 
o prijedlogu obilježavanja pješačkih prijelaza na
na raskrižju Aleja lipa i Ulica jasmina te Aleja lipa i Ulica trešanja

1. Razmotren je Zaključak Vijeća Mjesnog odbora Novi Retkovec kojim se predlaže postavljanje horizontalne signalizacije „obilježavanje pješačkih prijelaza“ na raskrižju Aleja lipa i Ulica jasmina te Aleja lipa i Ulica trešanja. 
2. Vijeće utvrđuje da bi pješački prijelaz na raskrižju Aleja lipa i Ulica jasmina od dječjeg igrališta vodio na suprotnu stranu u ogradu privatne kuće jer s te strane nema nogostupa.
Stoga predlaže da Vijeće Mjesnog odbora Novi Retkovec ponovno razmotri svoj prijedlog i Vijeću dostavi skicu prijedloga uvažavajući sigurnost svih sudionika u prometu.
3. Ovaj Zaključak dostavlja se Vijeću Mjesnog odbora Novi Retkovec na daljnje postupanje.

Nastavlja se rasprava između A. Kavura, I. Totića  P. Atanasoskog i I. Forgača nakon čega predsjednik daje opomenu I. Forgaču i P. Atanasoskom.

d) Prijedlog zaključka o prijedlogu postave dvije kante za odlaganje psećeg izmeta u prostoru za šetanje pasa uz Ulicu kneza Branimira
Predsjednik otvara raspravu o prijedlogu Vijeća Mjesnog odbora Novi Retkovec. U raspravi sudjeluju H. Tomić, A. Kavur, P. Atanasoski i predsjednik.
Nakon provedenog glasovanja o Prijedlogu zaključka predsjednik utvrđuje da uz 7 glasova „za“, 6 „protiv“ i 1 „suzdržanim“ glasom zaključak nije usvojen.

e) Prijedlog zaključka o prijedlogu zamjene i popravka dotrajalih drvenih dijelova i bojanja dječjih sprava u parku u Ulici borova
Predsjednik otvara raspravu o prijedlogu Vijeća Mjesnog odbora Čulinec.
H. Tomić traži da se definiraju boje kojima bi se obojale sprave. Predlaže da se izostavi riječ „bojanje“. U daljnjoj raspravi sudjeluju H. Tomić, A. Kavur i P. Atanasoski.
Predsjednik zbog neprimjerene komunikacije traži da P. Atanasoski napusti sjednicu. 
Sjednicu napuštaju P. Atanasoski, A. Penava Pejčinović, I. Forgač i T. Ivanek.
Predsjednik daje na glasovanje Prijedlog zaključka s prijedlogom H. Tomića da se izostave riječi „bojanje“. Nakon provedenog glasovanja utvrđuje da je uz 8 glasova „za“ i 1 glasom „protiv“ donesen
Z A K L J U Č A K 
o prijedlogu zamjene i popravka dotrajalih drvenih dijelova 
na dječjim spravama u parku u Ulici borova

1. Vijeće, temeljem Zaključka Vijeća Mjesnog odbora Čulinec, predlaže zbog dotrajalosti drvenih dijelova na dječjim spravama, u parku u Ulici borova, zamjenu i popravak oštećenih dijelova sprava.
2. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.

f) Prijedlog zaključka o prijedlogu zamjene i popravka dotrajalih drvenih dijelova i bojanja dječjih sprava u parku u Ulici badema 2a
Predsjednik otvara raspravu o prijedlogu Vijeća Mjesnog odbora Čulinec. 
H. Tomić predlaže da se izostavi riječ „bojanje“.
Predsjednik daje na glasovanje Prijedlog zaključka s prijedlogom H. Tomića te nakon provedenog glasovanja utvrđuje da je sa 9 glasova „za“ i 1 glasom „protiv“ donesen

Z A K L J U Č A K 
o prijedlogu zamjene i popravka dotrajalih drvenih dijelova 
na dječjim spravama u parku u Ulici badema 2a

1. Vijeće, temeljem Zaključka Vijeća Mjesnog odbora Čulinec, zbog dotrajalosti drvenih dijelova na dječjim spravama u parku u Ulici badema 2a (pored objekta MO Čulinec), predlaže zamjenu i popravak oštećenih dijelova dječjih sprava. Predlaže se, umjesto letvica na ogradi kućice tobogana, postavljanje ploča koje bi osigurale dugotrajniju upotrebu.
2. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost na daljnje postupanje.


g) Prijedlog zaključka o zahtjevu za uspostavom tramvajskog stajališta u ulici Dubrava (nasuprot okretišta Dubec), na autobusnom stajalištu linije 269
Predsjednik obrazlaže Prijedlog zaključka i otvara raspravu.
Bez rasprave, Vijeće je sa 8 glasova „za“ i 1 „suzdržanim“ glasom donijelo

Z A K L J U Č A K 
o zahtjevu za uspostavom tramvajskog stajališta u
ulici Dubrava (nasuprot okretišta Dubec), na autobusnom stajalištu linije 269

1. Vijeće je razmotrilo zahtjev za uspostavom tramvajskog stajališta na mjestu autobusnog stajališta autobusne linije 269, u ulici Dubrava (nasuprot okretišta Dubec).
Zaustavljanje tramvaja prije samog okretišta Dubec predlaže se radi sigurnosti građana koji nastavljaju put autobusnom linijom 269 (Borongaj – Sesvetski Kraljevec), a koji su često primorani pretrčavati vrlo prometnu ulicu Dubrava kako bi nakon izlaska iz tramvaja na okretištu Dubec stigli na autobus linije 269. 
2. Temeljem mišljenja Vijeća Mjesnog odbora Stari Retkovec, zahtjev se smatra opravdanim, te se nadležnima predlaže utvrđivanje opravdanosti uspostave tramvajskog stajališta na predmetnoj lokaciji i tehničkih mogućnosti realizacije.
3. Ovaj Zaključak dostavlja se Gradskom uredu za obnovu, izgradnju, prostorno uređenje, graditeljstvo, komunalne poslove i promet i Zagrebačkom električnom tramvaju d.o.o. na daljnje postupanje.

Ad 6 - Pitanja i prijedlozi 
Predsjednik komentira napuštanje sjednice od strane članova Vijeća iz Možemo i Zagreb je naš.
A. Friganović zahtijeva da to uđe u zapisnik. Smatra da nije u redu od predsjednika Vijeća ovakva komunikacija i napominje da se ne sjeća, a bio je i prijašnjim mandatima član Vijeća Mjesnog odbora, da je ikada bio ovakav nivo komunikacije.
Predsjednik informira članove Vijeća o sastanku koji će se održati u svezi prenamjene objekata mjesne samouprave u dječje vrtiće na koji je pozvana i predsjednica Vijeća Mjesnog odbora Novi Retkovec. Predsjednik pita A. Bošnjakovića ima li informaciju da je vlasnik sjeverne parcele u Vinodolskoj 23 dao rok do 1. rujna za uklanjanje dječjih sprava.
A. Bošnjaković ističe kako su rekli da će produžiti rok do 1. prosinca, ali dalje neće imati strpljenja, a o novim elementima u toj „trakavici“ informacije ima odvjetnički ured koji zastupa vlasnike u postupku s Gradom.
A. Kavur upozorava da su u Park T. Ivčića došli iz Zrinjevca, porezali neke grane i dalje prepustili lokalnim pijancima koji su uzeli motorne pile i jako ispilili drveće, pokupili drvo i odvezli.
Predsjednik predlaže da se o tome obavijesti komunalni redar s čime se g. Kavur složio.
A. Bošnjaković pita što je sa slavinom koja je trebala biti postavljena na objektu Mjesne samouprave u Vinodolskoj i pita čija je odgovornost što je postavljeni stalak za bicikle sutradan ukraden. Također smatra da je oglasna ploča postavljena na objektu Mjesne samouprave u Vinodolskoj precijenjena.
Predsjednik odgovara da je Vijeće postavilo oglasnu ploču, ali nije određivalo cijenu, a krađu stalka za bicikle predsjednik Vijeća Mjesnog odbora trebao je prijaviti policiji.
M. Božić smatra da je realizacija Plana komunalnih aktivnosti u ovoj godini nikakva i traži da se Gradskom uredu uputi pitanje kada će se realizirati sve stavke iz našeg Plana komunalnih aktivnosti i do kojeg roka.
H. Tomić predlaže da se navede da čitavo Vijeće traži odgovor na ovo pitanje.
Budući da više nije bilo pitanja i prijedloga, predsjednik zaključuje sjednicu u 17,15 sati. 


KLASA: 024-08/22-002/225				
URBROJ: 251-13-11-4-22-3
Zagreb, 25. kolovoza 2022.

Zapisnik sastavila:
[bookmark: _GoBack]Snježana Pehar
Predsjednik
Vijeća Gradske četvrti
  Donja Dubrava
                  Trpimir Majcan, prof.

